十日不至湖上
作者：周紫芝
朝代：宋

paragraphs: 我始跨匹馬，蹭蹬來東吳。
東吳亦何有，政復爲西湖。
西湖如靜女，婉然真彼姝。
湘娥結烟鬟，水鏡涵空虚。
晴光固不惡，雨態亦自殊。
窈窕一僧窗，煙雲媚朝晡。
上下數白鳥，飛翻與人娛。
只今雨鳴葉，便作破跳珠。
寒窗掛薜蘿，身疑在菰蒲。
咫尺不得往，况乃千里餘。
始來梅欲花，旋復春去徂。
幸茲得少留，駐我西征車。
尚可具小舟，紅粧醉芙蕖。